Uf em erste Stuck vo de Busfahrt haet min Rucksack kei Platz im Kofferrum und wird uf de Dachstaender verfrachtet. Nach de Helfti vo dere stuendige Fahrt fangts a raegne und will nueme ufhoere. Min Rucksack wird trotz Raegehuelle nass, und somit au en grosse  Teil vom Inhalt. So es Pech! Nach em Umstiege in Pereira schiint wieder d Sunne... aber daenn isch min Rucksack natuerlich im Kofferrum.    Salento isch es herzigs Dorf mit vielne renovierte farbig gstrichne Hueser us de Kolonialziit. Es sehr gmuetlichs Oertli i de Kafiregion. So gmuetlich (oder verschlafe?), dass di viele Souvenir- und Suessigkeitelaede scho ungwohnt frueh zue mached. Mir  haend sogar mueh am 8i no es Restauant fuer de Znacht zfinde! Defuer aessed mir daenn i emene schoene Garte bi Cherzeliecht es feins Stuck Fleisch.    8.45 am Morge waend mir im Beck oepis go poste..   . aber natuerlich haet dae nanig offe. Wer will denn scho am Morge fruesches Gebaeck oder Brot poste? (Mir freued eus  wieder uf feins Vollkornbrot i de CH). Zum Glueck haend mir vorsorglich Muesli und Joghurt postet gha.    Per Jeep gahts i 40 Min. is Valle de Cocora. D Sunne schiint us emene Wulcheloch und beluechtet di riesige Wachspalme mystisch. Mega! Die Palme wered bis zu 70m hoech und bis 250 Jahr alt. S isch de Nationalbaum vo Kolumbie, wo aber nur i dere Region wachst. I daem Tal wandered mir zaeme mit em Schwiizer Oliver, emene Koreaner und em spontan organisierte Guide fuer 5 1/2 Stund. D Wanderug bringt  eus vo 2400MuM ueber Felder in dichte Nebelwald uf 3000MuM. Uf de Felder wered unter anderem Kampfstier zuechtet. Das isch emene Tourist vor emene Wiili fast zum Verhaengnis worde, wil er s Warnschild noed verstande haet. Er haet s Traeffe mit em Stier schwer verletzt ueberlaebt. Binere Unterkunft mitte im Wald mached mir en Rast und beobachted di viele Kolibris, wo um eus ume schwirred. Si wered gfueteret und aglockt mit Zucker-Vanille-Wasser. Ganz schoen schwierig, es Foeteli zschuesse mit de chline  Kamera, wils so schnaell flueged.    (Ich probier de Bricht im Bus uf Cali zschriibe, gib jetzt aber uf. Isch echt ganz Kolumbie so huegelig? Alles sehr gruen, e schoeni Ussicht, aber au recht holprig und sehr kurvig..   . bis spaeter.)    Fortsetzig: Zum Zmittag gits e feini frueschi Forelle us de 100m entfernte Zucht. Nach em Usflug is Tal mit de hoechste Palme vo de Waelt stieged mir in Salento uf de Dorfhuegel fuer de Sunneuntergang. D Sunne verschwindet zwar i de Wulche, gfalle haets mir det obe aber glich. De Oliver schaenkt mir (Roli) e 'Geburtstagstorte', es 'Chuechli' us Fruchtgelee mit ere Schicht Caramel dezwueschet und dezue singed alli Happy Birthday. Recht witzig! S 'Chuechli' bestaht wohl zu 95% us  Zucker. Mega/zu suess. Zum Znacht goend d Romy und ich namal is glich Resti mit em romantische Cherzeliecht. En glungne Geburi mit Sunne (!) inere sehr regnerische und entsprechend schoen gruene Region.